Berliinin klaaneiksi kutsutut rikollisjärjestöt hallitsevat muun muassa kaupungin huumekauppaa ja tekevät suuria varkauksia.

Berliinin rikollista alamaailmaa hallitsevat Lähi-itä-taustaiset rikollisjengit ovat alkaneet värvätä joukkoihinsa vuoden 2015 jälkeen Saksaan saapuneita turvapaikanhakijoita, varoittaa Berliinin poliisi.

Mediassa Berliinin klaaneina tunnettujen jengien perustajat pakenivat 1980-luvulla Libanonin sotaa Saksaan. Nykyisin nämä ryhmittymät hallitsevat suurta osaa kaupungin huumekaupasta, katuprostituutiosta ja suojelurahan kiristyksestä.

Peitetehtävissä toimiva poliisitutkija kertoi Die Welt -lehdelle, että rikollisorganisaatiot etsivät nuoria, fyysisesti kovakuntoisia miehiä tekemään niin sanottuja likaisia töitä niiden puolesta.

Poliisin ammattiliiton GDP:n edustajan Benjamin Jendron mukaan klaanit houkuttelevat turvapaikanhakijoita myymään huumeita ja tekemään murtoja klaanien laskuun.

Jendron mukaan monet Saksaan saapuneet turvapaikanhakijat eivät ole vielä joutuneet tekemisiin oikeuslaitoksen kanssa, joten jäädessään kiinni rikoksista he eivät todennäköisesti joudu vankilaan.

Klaanien toiminta kuin mafiaelokuvista

Rikollisklaanit esittelivät voimaansa syyskuussa järjestetyissä pahamaineisen jengiläisen hautajaisissa. Silloin noin 2 000 ihmistä kokoontui berliiniläisen hautausmaan islamilaiselle alueelle suremaan edesmennyttä palestiinalaistaustaista gangsteria.

Gangsteri oli ammuttu perheensä edessä muutamaa päivää aiemmin. Murhapaikalle maalattiin seinään muraali, jossa mies kuvattiin marttyyriksi päätyneenä islamilaisena taistelijana. Poliisin vartioimat Berliinin kaupungin työntekijät peittivät muraalin myöhemmin maalilla.

Hautajaisissa oli noin 150 poliisia valvomassa järjestystä. Stern-lehti kuvasi tilaisuutta mafiaelokuvaan sopivaksi tapahtumaksi. Klaaneista on jo tehty tv-sarja 4 Blocks (siirryt toiseen palveluun).

Sosiologien mukaan Berliinin rikollisjengien tarina on varoittava esimerkki epäonnistuneesta maahanmuuttajien integroinnista yhteiskuntaan.

Klaaneja johtavat patriarkat saapuivat pakolaisina Libanonista. Heidän joukossaan oli palestiinalaisia ja Turkin arabi- ja kurdivähemmistöjen edustajia. Miehille myönnettiin oleskeluoikeus Saksaan väliaikaisen suojelun perusteella.

Islamin tutkija Mathias Rohen mukaan tulijat eivät päässeet töihin tai koulutukseen, mikä nopeutti heidän ajautumistaan rikosten poluille.

Suuria saaliita kohuryöstöistä

Rikollissuvut ovat toteuttaneet suuren osan viime vuosien eniten huomiota herättäneistä rikoksista Berliinissä.

Vuonna 2010 viidakkoveitsin ja asein varustautuneet miehet ryöstivät pokeriturnauksen Berlin Grand Hyatt -hotellissa. Saaliin arvo oli noin 240 000 euroa.

Vuonna 2014 ryöstäjät iskivät Berliinin luksustavaratalo KaDeWeen ja varastivat sieltä kelloja ja koruja 800 000 euron arvosta.

Viime vuonna rosvot veivät Bode-museosta 100 kiloa painavan kullasta valmistetun kanadalaisen muistokolikon, jonka arvoksi on arvioitu 3,75 miljoonaa euroa.

Deutsche Wellen (siirryt toiseen palveluun) mukaan poliisi epäilee varkaudesta "perhe R" -nimellä tunnettuun klaaniin kytköksissä olevia miehiä. Poliisi arvelee, että kolikko leikattiin osiin ja myytiin eteenpäin.

Tiedotusvälineet kuvasivat pokeriturnauksen ryöstössä käytettyä pakoautoa Berliinissä maaliskuussa 2010. Alina Novopashina / EPA

Poliisi aktivoitui ja ryhtyi vastatoimiin

Berliinin poliisi on joutunut kovan arvostelun kohteeksi, koska se jätti klaanien aiheuttamat ongelmat pitkäksi aikaa vähälle huomiolle.

Rikollisklaaneihin perehtynyt libanonilaistaustainen kirjailija Ralph Ghadban arvioi, että poliisi on pelännyt tiettyjen vähemmistöjen leimaamista.

Viime kuukausina poliisi on kuitenkin ryhtynyt kovempiin toimiin järjestäytynyttä rikollisuutta vastaan. Viranomaiset ovat tehneet ratsioita vedonlyöntikioskeihin ja vesipiippubaareihin Berliinin Neuköllnin kaupunginosassa sekä takavarikoineet kalliita autoja.

Elokuussa poliisi ja syyttäjät takavarikoivat kiinteistöjä, joiden arvo on yhteensä yli 10 miljoonaa euroa. Viranomaiset epäilevät, että kiinteistöt oli ostettu vuonna 2014 tehdyn suuren pankkiryöstön saalisrahoilla.

Osa kiinteistöistä oli tuomitun pankkiryöstäjän 19-vuotiaan veljen nimissä. Nuoren miehen ainoat lailliset tulot koostuivat sosiaalituista.

Rikollisten lakimiehet yrittävät saada takavarikot perutuiksi oikeusteitse, mutta viranomaiset uskovat antaneensa ensimmäisen iskun klaaneille.

– Astumme heidän varpailleen. Pilaamme heidän huvinsa Berliinissä, sanoi Berliinin sisäministeri Andreas Geisel.

Marraskuussa viranomaiset ottivat käyttöön viisikohtaisen suunnitelman järjestäytyneen rikollisuuden vastaisessa taistelussa.

Viranomaiset aikovat muun muassa puuttua jengien tekemiin pieniinkin rikkomuksiin, estää rahanpesua ja lisätä rikollisin keinoin hankitun omaisuuden takavarikkoja.

Lue myös:

How Berlin's Lebanese mafia clans work (Deutsche Welle) (siirryt toiseen palveluun)

20 Großfamilien in Berlin Clans haben die Straßen aufgeteilt (Berliner Zeitung) (siirryt toiseen palveluun)

Fünf-Punkte-Plan So will Berlin kriminelle Clans bekämpfen (siirryt toiseen palveluun) (Spiegel) (siirryt toiseen palveluun)

Lähteet: AFP